Verhoor begin ná 2016-moord op raadslid, vennoot | Netwerk24
Deur Charné Kemp 15 Oktober 2018 16:28
Die verhoor van die vyf mans wat weens die moord twee jaar gelede op Johannes Baaitjie, DA-raadslid van Daniëlskuil, en sy vennoot, Shuping Nouse, aangekla word, gaan Dinsdag in die hooggeregshof in Kimberley begin.
Die verhoor sloer reeds lank ná die moord op 18 Augustus 2016 op Baaitjie. Nouse is op 23 Augustus 2016 aan sy beserings dood.
Adv. Hannes Cloete het regter-president Pule Tlaletsi verseker die verhoor kan Dinsdag begin. Maandag is die laaste administratiewe take glo afgehandel.
Die beskuldigdes is van links Richard Hasane, Tshame Frank Baxane, Zonizelo Richard Magawu (ANC-kandidaat en -takvoorsitter), Thompson Mncedisi Mphondomisa en Matthews Legodu. Foto: Charné Kemp
Die beskuldigdes, onder wie daar 'n ANC-hooggeplaaste is, is Richard Hasane, Tshame Frank Baxane, Zonizelo Richard Magawu (ANC-kandidaat en -takvoorsitter), Thompson Mncedisi Mphondomisa en Matthews Legodu.
Baaitjie se lyk met skietwonde is die oggend van 18 Augustus langs die pad tussen Da­niëlskuil en Postmasburg gevind. Nouse is later aan sy skietwonde in die hospitaal dood.
Die moorde het groot opspraak verwek omdat die staat aanvoer kontrakte van R20 miljoen en die hoop op winsgewende munisipale tenders het die beskuldigdes tot die moorde gedryf. Luidens die akte van beskuldiging wou Legodu, ná verlede jaar se munisipale verkiesing, winsgewender tenders van 'n ANC-beheerde raad kry.
Sy planne is in die wiele gery nadat 'n koalisie van die DA en die Kgatelopele Community Forum die beheer van die raad by die ANC oorgeneem het.
Magawu was die administrateur en sekretaris van die plaaslike ANC-tak en 'n kandidaat vir wyk 1.
Mphondomisa, wat by 'n myn gewerk het, was 'n ANC-vrywilliger.
Baaitjie, ook 'n bouer en plaveisel-kontrakteur, is met die belofte van 'n kontrak na Postmasburg gelok en is op pad daarheen doodgeskiet.
Die beskuldigdes het die afgelope twee jaar etlike mislukte borgtogaansoeke ingedien, waarvan die laaste een 'n maande gelede afgewys is.
Hulle het ook etlike kere van regsverteenwoordiger verander, wat die verhoor vertraag het.
Die staat en Regshulp SA het moeite gedoen om afsonderlike regsverteenwoordigers van oor die land heen aan te stel sodat die verhoor spoedig afgehandel kan word.
Adv. Keageletsi Ilanga kla saam met Cloete aan. Willie Els verskyn namens Hasane, Lentswe Setouto vir Baxane, Theo Fourie vir Magawu, Heinrich Steynberg vir Mphondomisa en Shereen Easthorpe vir Legodu.